**Slovenská technická univerzita v Bratislave**

**Výzva**

**na predkladanie žiadostí**

**v rámci Programu na podporu mladých výskumníkov**

V súlade so Smernicou č. 12/2012 - N rektor STU vyhlasuje výzvu na predkladanie žiadostí o finančný príspevok na riešenie projektov v rámci Programu na motiváciu a podporu zvyšovania kvality a efektívnosti vedecko-výskumnej činnosti mladých vedecko-výskumných pracovníkov (ďalej len Program).

**Termín vyhlásenia výzvy**: 18. december 2019

**Termín na predkladanie žiadostí na fakulte**: 31. január 2020, 13.00 hod.

**Termín pre fakulty na predkladanie žiadostí na rektoráte**: 14. február 2020, 13.00 hod.

**Minimálny rozpočet projektu**: 200,- Eur

**Maximálny rozpočet projektu**: 1.000,- Eur

**Predbežná celková alokovaná suma na výzvu**: 120.000,- Eur[[1]](#footnote-1)

**Predpokladaný začiatok riešenia projektu**: 1. marca 2020

**Predpokladaný koniec riešenia projektu**: 28. februára 2021.

**1. Účel poskytnutia grantu**

Účelom poskytnutia grantu je krytie nákladov spojených s riešením výskumných projektov (ďalej len Projekty) mladých výskumníkov. Projekty môžu nadväzovať na existujúce výskumné projekty a sústrediť sa na ich čiastkové ciele, ktoré sa v predkladanom projekte rozvinú. Týmto sa vytvára priestor pre rozvoj osobnosti, samostatnosti a kreativity mladých výskumných pracovníkov v oblasti ich pôsobnosti.

**2. Formálne náležitosti žiadosti**

Žiadosť o grant musí obsahovať:

a) názov projektu,

b) vedný odbor podľa číselníka odborov vedy a techniky2,

c) údaje o žiadateľovi/zodpovednom riešiteľovi (meno, priezvisko a tituly, dátum narodenia, pracovisko v rámci STU, adresa, kontaktné údaje – telefón a e-mail, pracovno-právne zaradenie žiadateľa),

d) počet spoluriešiteľov (údaje o spoluriešiteľoch sa uvedú v rovnakom zložení ako údaje o zodpovednom riešiteľovi),

e) celková suma požadovaná na bežné výdavky,

f) vyhlásenie žiadateľa o správnosti údajov uvedených v žiadosti,

g) vyjadrenie školiteľa/vedúceho pracoviska k predkladanému projektu,

h) ďalšie súčasti žiadosti (každá nižšie uvedená súčasť musí začať na novej strane):

* anotácia projektu (v rozsahu max. 20 riadkov),
* popis vedeckých (umeleckých) cieľov projektu,
* popis súčasného známeho stavu problematiky, ktorá má byť riešená v projekte,
* návrh a metodika riešenia problému v projekte a očakávané výstupy,
* položkovitý rozpočet projektu so stručným odôvodnením,
* vyhlásenia finančných alebo technických sponzorov, ak sa predpokladajú,
* v prípade, ak ide o študenta študijného programu tretieho stupňa, vyjadrenie školiteľa k predkladanému projektu, v prípade, ak ide o vysokoškolského učiteľa alebo výskumného pracovníka, vyjadrenie vedúceho pracoviska k predkladanému projektu.

**3. Oprávnení žiadatelia**

Oprávnenými žiadateľmi (ďalej len žiadateľ) sú osoby, ktoré neprekročili ku dňu podania žiadosti vek 30 rokov a sú:

* študentmi dennej formy študijného programu tretieho stupňa a/alebo,
* vysokoškolskí učitelia alebo výskumní pracovníci zamestnaní na STU na ustanovený týždenný pracovný čas do 3 rokov po skončení tretieho stupňa vysokoškolského štúdia (PhD.). (Žiadosť nebude akceptovaná žiadateľovi, ktorý podá žiadosť o grant 3 roky po skončení tretieho stupňa vysokoškolského štúdia (PhD.)).

V prípade, že sa žiadateľ opakovane uchádza o poskytnutie grantu, žiadosť môže podať iba v prípade kladného vyjadrenia vedúceho pracoviska ku grantu poskytnutému

v predchádzajúcom roku. Žiadateľ môže získať grant v zmysle Smernice spolu dvakrát.

**4. Obmedzenia činností a nákladov**

Výdavky spojené s riešením projektu sa nesmú použiť na krytie osobných nákladov.

**5. Predkladanie žiadostí**

Kompletné žiadosti o poskytnutie grantu v dvoch kópiách spolu s prílohami zasielajte do termínu na predkladanie žiadostí na príslušné Oddelenie pre vedu a výskum na fakulte alebo Ústave manažmentu.

**6. Zmeny v projekte počas doby riešenia**

Zmeny v projekte a zmeny v rozpočte nad 30 % podliehajú schváleniu prorektorom pre oblasť vedy a výskumu. Zmeny rozpočtu do 30 % nepodliehajú schvaľovaniu prorektorom pre oblasť vedy a výskumu a zodpovedný riešiteľ ich uvedie v záverečnej správe projektu. Zmeny v projekte sú administrované príslušným Oddelením pre vedu a výskum na fakulte alebo Ústave manažmentu.

**7. Predloženie záverečnej správy**

Žiadateľ, ktorému bude pridelený grant na riešenie projektu, je povinný predložiť svojmu prodekanovi pre vedu a výskum záverečnú správu o riešení projektu a správu o finančnom čerpaní pridelených prostriedkov, a to 31. marca 2021. Súčasťou správy bude zhodnotenie užitočnosti projektu a kópie publikovaných výstupov (publikácie v časopisoch, zborníkoch, abstrakty z konferencií a pod.). Záverečná správa je podkladom pre záverečné hodnotenie plnenia úloh.

1. podlieha schváleniu rozpočtu STU v Akademickom senáte STU

2 Smernica č. 27/2006-R z 21. decembra 2006 o sústave odborov vedy a techniky a číselníku odborov vedy a techniky [↑](#footnote-ref-1)